<classify> BAADA ya wiki kadhaA za maandamano nchini Algeria, Rais wa nchi hiyo, Abdelaziz Boutefl ika amebadili uamuzi wake wa kugombea kiti cha urais kwa muhula wa tano.Mbali na kutangaza kujiondoa katika kinyanganyiro cha urais, Bouteflika ametangaza kuahirishwa kwa uchaguzi wa rais nchini Algeria uliopangwa kufanyika Aprili 18, mwaka huu.Ameahidi pia kufanya mabadiliko ya kisiasa, kiuchumi, kijamii na kitaasisi. Itafanyika kura ya maoni kwa ajili ya marekebisho ya katiba. Utafanyika pia mkutano wa kitaifa kabla ya mwisho wa 2019. Hata hivyo, Rais Bouteflika hajatangaza tarehe mpya ya kufanyika uchaguzi na kutekelezwa kwa ahadi alizotoa. Tangu Februari mwaka huu, Algeria imekuwa uwanja wa maandamano ya wananchi na vyama vya siasa na vya wafanyakazi. Wamekuwa wakipinga Bouteflika kugombea tena muhula wa tano kutokana na umri wake wa miaka 82 na afya yake dhaifu.Awali, maandamano yalipoibuka, Bouteflika alijaribu kutuliza mambo kwa kusema kuwa akichaguliwa, basi ataitisha mkutano wa kitaifa ili kubadili katiba na kuwa angengatuka mwaka mmoja baada ya kuchaguliwa. Anasema ataitisha uchaguzi kumchagua rais mpya. Hata hivyo, maandamano yaliendelea.Ndipo hatimaye Machi 10, 2019 chama tawala cha Ukombozi wa Taifa National Liberation Front kilimaliza ukimya na kutangaza kwamba kiko tayari kuutanzua mzozo huo kwa kushirikiana na vyama vingine. Siku ya pili yake ikatangazwa kuwa, baada ya kuongoza nchi kwa miaka 20, Bouteflika hatagombea tena muhula wa tano kama alivyokusudia awali. Licha ya kuwa waandamanaji hao walifurahishwa na tangazo la Rais Bouteflika la kujitoa katika kinyanganyiro cha urais, lakini hatua yake ya kuahirisha uchaguzi na kutoa ahadi za mageuzi imewatia hofu.Baadhi yao wamebainisha kuwa, lengo la maamuzi haya ya Bouteflika ni kununua muda na kuendelea kubakia madarakani mpaka hapo uchaguzi utakapofanyika. Ni kweli Bouteflika amesema hatagombea tena. Lakini alichofanya ni kuahirisha uchaguzi kutoka Aprili 18, mwaka huu hadi tarehe isiyojulikana. Huenda uchaguzi ukafanyika mwaka 2020 baada ya kuundwa kwa katiba mpya. Na wakati wote huo, yeye atabaki kuwa rais. Tayari ameteua viongozi watakaoongoza serikai yake na kufanya maandalizi ya uchaguzi mpya chini ya katiba mpya.Amemteua Noureddine Bedoui kama waziri mkuu mpya. Kabla ya hapo Bedoui alikuwa Waziri wa Mambo ya Ndani. Amemteua Lakhdar Brahimi atakayeongoza mkutano wa kitaifa kuzungumzia katiba mpya. Huyu ni mwanadiplomasia mashuhuri aliyewahi kuteuliwa na Umoja wa Mataifa na Jumuiya ya Nchi za Kiarabu ili kusuluhisha mgogoro wa Syria bila mafanikio. Brahimi pia yumo katika jopo la kimataifa la wazee watetezi wa haki za binadamu.Jopo hili lilianzishwa na Hayati Mzee Nelson Mandela. Kwa sasa Bedoui ni Waziri Mkuu aliyetangaza kuwa ataunda baraza la mawaziri kutoka makundi yote ya kisiasa na ya kijamii. Rais atabaki kuwa Bouteflika ambaye hajawahi kuongea tangu mwaka 2013 alipopata ugonjwa wa kiharusi. Hivi majuzi aliporudi kutoka Ulaya alikokuwa akitibiwa alionekana katika runinga akitembea kwa kutumia kiti cha magurudumu.Alionekana akikutana na viongozi bila ya kuongea. Mwaka 2013 Bouteflika alipatwa na ugonjwa wa kiharusi uliomfanya apungukiwe na uwezo wa kutembea na kuongea. Tangu wakati huo hajasikika akizungumza hadharani. Ikalazimika alazwe katika hospitali za Ufaransa na Uswisi mara kwa mara. Novemba 26 hadi Disemba 17, 2005 alilazwa katika Hospitali ya Paris.Aprili 19 hadi 21, 2006 akalazwa tena hospitali kwa uchunguzi. April 27 hadi 16 Julai, 2013 alilazwa kwa muda wa siku 80. Aprili 17, 2014 alionekana hadharani baada ya miaka miwili, akiwa anapiga kura ya urais akiwa katika kiti cha magurudumu. Akatangazwa kuwa mshindi. Novemba 2014 alilazwa siku mbili kutokana na matatizo ya moyo. Mnamo April 2016 alilazwa kwa siku tano. Picha katika mtandao ilionesha akiwa amezidiwa. Novemba 2016, akalazwa tena siku nane. Mnamo Februari 2017 ziara ya Kansela Angela Merkel wa Ujerumani nchini Algeria iliahirishwa kutokana na Bouteflika kutojiweza. Mnamo Agosti 2018 alilazwa nchini Uswisi kwa muda wa siku nne.Mnamo Desemba 2018 ziara ya Mwana Mfalme wa Saudia, Mohammed bin Salman, nchini Algeria ilifutwa kutokana na hali ya rais kuwa dhaifu. Februari 2019, wiki mbili baada ya kutangaza kugombea urais akalazwa nchini Uswisi kwa ajili ya kupimwa. Meneja wake wa kampeni akasisitiza kuwa ana afya timamu bila ya wasiwasi wowote. Hivi karibuni alilazawa tena katika Hospitali ya Paris kwa muda wa wiki mbili na akarudi Algeria Machi 10, 2019 akiwa katika kiti cha magurudumu na akiwa hawezi kuzungumza.Katika hali kama hii, ndipo wananchi wa Algeria wakaamua kumtaka Bouteflika apumzike, kutokana na umri wake na afya yake, pamoja na muda mrefu akiwa amekalia kiti cha urais. Ni kweli kuwa, sasa ameamua kutogombea tena urais kama alivyokusudia, lakini alichokifanya ni kusogeza mbele tarehe ya uchaguzi hadi siku isiyojulikana. Hii imewafanya wananchi waendelee na maandamano, wakibeba mabango yasemayo: Hatutaki udanganyifu na Tutaendelea kuandamana ili kukomesha utawala wa kimafia na Tuwe macho, kwani harakati haijafikia mwisho.Wananchi wanaendelea kudai Bouteflika aachie ngazi na kupisha uchaguzi. Wengi wao wanataka vijana wapewe fursa ya kuendesha nchi badala ya wazee waliopigana vita vya ukombozi vya 1954 hadi 1962. Ni kwa sababu wanahisi kuwa wazee hawa wameshindwa kuboresha maisha ya wanyonge na badala yake, wanafumbia macho ufisadi na rushwa. Matokeo yake ni wananchi kuwa maskini ilhali nchi yao ina utajiri mkubwa wa mafuta na gesi. Nchini Algeria tunaona tabaka dogo la mabilionea na mamilionea wanaodhibiti uchumi. Inasemekana asilimia 10 ya mabepari hawa wanamiliki asilimia 80 ya utajiri wa nchi. Huyu ndiye Abdelaziz Bouteflika ambaye amekuwa Rais wa Algeria tangu Aprili 1999.Kabla ya hapo, alikuwa Waziri wa Mambo ya Nje. Alizaliwa mwaka 1937. Mwaka 1956, akiwa kijana wa miaka 19, alijiunga na Jeshi la Ukombozi wa Algeria National Liberation Army - NLA chini ya uongozi wa Chama cha Ukombozi National Liberation Front - FLN. Mafanikio yalipatikana wakati Ufaransa iliposalimu amri mwaka 1962 na Algeria ikajikomboa. Katika vita hiyo, Bouteflika alikuwa kamanda wa kikosi cha wilaya, chini ya Houari Boumediene. Mwaka 1962 makamanda hawa walimuunga mkono Ahmed Ben Bella akawa rais.Juni 19, 1965 Bouteflika aliongoza kikundi kilichompindua Ben Bella na kumtawaza Boumedienne kama rais. Bouteflika aliendelea kama Waziri wa Mambo ya Nje. Machi 2005 ulifanyika Mkutano wa Wakuu wa Jumuiya ya Nchi za Kiarabu Arab League waliokutana Algiers, Mji Mkuu wa Algeria. Katika hotuba yake, Rais Bouteflika aliilaani vikali Israel inayoikalia ardhi ya Palestina kijeshi. Alisema: Israel inaendelea kuwaua ndugu zetu Wapalestina na kukataa kuzungumzia njia za kuleta amani ya kudumu. Katika hali kama hii nchi za Kiarabu zinawajibika kuwaunga mkono Wapalestina.Wakati huohuo, Bouteflika aliitaka Marekani na Nchi za Magharibi kuziacha Nchi za Kiarabu zijiamulie aina ya maendeleo na mabadiliko wanayoyataka wenyewe. Huu ni msimamo wa Bouteflika katika mambo ya kimataifa. Siku zote alisisitiza Waarabu kujiamulia mambo yao bila ya kuingiliwa na nchi za nje. Kwa mfano, Machi 2016 mawaziri wa mambo ya nje kutoka Nchi za Kiarabu walikubaliana na shinikizo la magharibi na kuazimia kuwa, chama cha Hezbollah nchini Lebanon ni chama cha kigaidi.Bouteflika aliungana na Lebanon, Syria na Iraq waliopinga azimio hilo. Ni msimamo huu huru uliomfanya Bouteflika kumpongeza Rais Assad wa Syria aliposhinda uchaguzi, wakati watawala wa Kiarabu waliungana na Marekani na kumtenga Assad. Huyu ndiye Rais Bouteflika ambaye sasa amefikia kikomo cha uongozi wake wa Algeria. Baada ya urais wake wa miaka 20 na baada ya kudhoofika kiafya, analazimika kuachia ngazi. Kazi inayowakabili Waalgeria sasa ni kuunda Algeria mpya, ya kidemokrasia na ya kimaendeleo, ikiendeleza msimamo wa Bouteflika katika nyanja za kitaifa na kimataifa  <topic>: kitaifa 